**Stanovisko RÚVZ v Nitre k otváraniu škôl**

**v okrese Nitra, Šaľa a Zlaté Moravce**

**1. Epidemiologická situácia**

**Situácia v SR**

Epidemiologická situácia v súvislosti s pandémiou ochorenia COVID-19 je naďalej veľmi vážna v celej SR. V priebehu posledných týždňoch je situácia zo strany Inštitútu zdravotníckych analýz MZ SR hodnotená ako vážna s tendenciou k miernemu zhoršovaniu, k zhoršovaniu situácie dochádza najmä v lôžkových zdravotníckych zariadeniach.

Odo dňa 08.02.2021 dochádza postupne každý týždeň k zhoršovaniu epidemiologických indikátorov, ako je počet hospitalizovaných pacientov, počet ventilovaných, denný počet COVID-19 úmrtí, ale dochádza aj k nárastu 14-dňovej incidencie. Poklesol iba priemerný počet prípadov za 7 dní. Dáta od operátorov (Apple, Waze, Google) opakovane potvrdili vysokú mieru mobility obyvateľov SR. Všetky dáta a ich vývoj v čase sú spracované v nasledovnej tabuľke.

**Aktuálna situácia na Slovensku v číslach**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Dátum** | **14-dňová incidencia** (PCR/  Ag+PCR) | **7-dňový priemer prípadov**  (Ag+PCR) | **Pozitivita testov** (PCR/Ag) | **Hospital.** | **UPV** | **Denné úmrtia** | **Reprod.**  **číslo**  (Rt) | **Počet čiernych okresov**  (IV. stupeň) | **Aplikovaných vakcín** | **Počet výjazdov záchrannej ZS v NR kraji** |
| 07.02.2021 | 496/1287 | 5078 | 20 %/2 % | 3604 | 312 | 96 | - | 15 | 179 995 | 288 |
| 14.02.2021 | 511/1296 | 5030 | 21 %/1 % | 3895 | 321 | 111 | 1,0 - 1,1 | 19 | 226 916 | 307 |
| 21.02.2021 | 526/1294 | 5061 | 21 %/1 % | 3963 | 347 | 101 | 1,0 - 1,05 | 22 | 367 632 | 234 |
| 28.02.2021 | 562/1332 | 5328 | 21 %/1 % | 4008 | 362 | 119 | 1,0 - 1,05 | 30 | 439 221 | 224 |
| 07.03.2021 | 568/1294 | 4760 | 19 %/1 % | 4056 | 379 | 117 | 0,95 -1,0 | 35 | 524 990 | 196 |

UPV – umelá pľúcna ventilácia

Naďalej zostáva vysoké premorenie britským variantom na území SR. Uvedené potvrdili výsledky tretieho kola zo dňa 03.03.2021, podľa ktorých je **v SR premorenie britským variantom na úrovni 90 %**. Výsledky druhého kola zo dňa 17.2.2021 potvrdili britský variant u 72 % z celkového počtu 2384 vzoriek, výsledky prvého kola zo dňa 3.2.2021 potvrdili britský variant u 74 % z 1962 vyšetrených vzoriek. V SR bola spustená strategická sekvenácia s plánom sekvenovať 500 vzoriek týždenne na prítomnosť britského, českého i juhoafrického variantu.

Jediné pozitívne dáta sa týkajú stúpajúceho počtu zaočkovaných osôb v SR.

K tzv. prepnutiu COVID AUTOMATU na regionálnu úroveň dôjde potom ako sa zlepší epidemiologická situácia na národnej úrovni, t.j. na celom Slovensku sa zlepší natoľko, že celá SR bude v I. stupni varovania. Pre dosiahnutie I. stupňa varovania musí klesnúť priemerný denný počet nových prípadov na 800 – 1200, počet hospitalizovaných musí klesnúť na interval 1500 – 2000.

**Situácia na území okresov Nitra, Šaľa, Zlaté Moravce:**

RÚVZ so sídlom v Nitre zabezpečoval epidemiologické šetrenie a depistáž v ohnisku nákazy v termíne od 01.03.2021 do 10.03.2021 u 381 prípadov (PCR: 207, Ag:174) v okrese Nitra, u 219 prípadov (PCR:100, Ag:119) v okrese Šaľa, u 85 prípadov (PCR:32, Ag:53) v okrese Zlaté Moravce.

**Na území okresov Nitra, Šaľa a Zlaté Moravce zostáva epidemiologická situácia stabilizovaná.**

Podľa IZA je situácia na území týchto okresov **lepšia práve frekventovanému testovaniu**, ktoré sa uskutočňuje takmer nepretržite od začiatku roka 2021. Januárové testovanie znížilo mieru pozitivity na danom území o 28 %. Vo všeobecnosti platí: čím viac kôl, tým sa pozitivita znižuje.

Druhý významný faktor, ktorý prispel k výraznému zlepšeniu na území okresov Nitra, Šaľa a Zlaté Moravce bol ten, že sa podarilo v spolupráci so zriaďovateľmi **udržať uzatvorenú väčšinu škôl a školských zariadení od 18.12.2020 do začiatku marca 2021**.

**Okres NITRA:**

Pre okres Nitra podľa mapy zverejnenej dňa 09.03.2021 **bude platiť v týždni od 15.-21.03.2021 zaradenie medzi tzv. bordové okresy (III. stupeň varovania)**. Z uvedeného vyplýva, že v okrese Nitra je epidemiologická situácia stabilizovaná, nakoľko sa naďalej potvrdilo zotrvanie v bordovej farbe (III. stupeň varovania) pre okres Nitra, ktoré bolo prvýkrát zverejnené dňa 23.02.2021.

**Okres ZLATÉ MORAVCE:**

Pre okres Zlaté Moravce podľa mapy zverejnenej dňa 09.03.2021 **bude platiť v týždni od 15.-21.03.2021 zaradenie medzi tzv. bordové okresy (III. stupeň varovania)**. Z uvedeného vyplýva, že v okrese Zlaté Moravce je epidemiologická situácia stabilizovaná, nakoľko sa potvrdilo zotrvanie v bordovej farbe (III. stupeň varovania) pre okres Zlaté Moravce, ktoré bolo prvýkrát zverejnené dňa 23.02.2021.

**Okres ŠAĽA:**

Pre okres Šaľa podľa mapy zverejnenej dňa 09.03.2021 **bude platiť v týždni od 15.-21.03.2021 zaradenie medzi tzv. čierne okresy (IV. stupeň varovania)**. Epidemiologická situácia v okrese Šaľa je stabilizovaná s tendenciou k zlepšovaniu. Pre okres Šaľa zostávajú v platnosti všetky opatrenia v platnosti bez zmeny.

**2. Platné rozhodnutia ústredných orgánov**

Pri otváraní škôl v okrese Nitra sa zriaďovatelia jednotlivých škôl a školských zariadení (štátnych, cirkevných, súkromných) riadia **Uznesením vlády SR č. 123/2021** k ďalším obmedzeniam slobody pohybu a pobytu zákazom vychádzania, **Uznesením vlády k aktuálnemu rozdeleniu okresov** podľa epidemiologickej situácie, **rozhodnutím Ministerstva školstva**, vedy, výskumu a športu SR (ďalej len MŠ SR) a **platným COVID AUTOMATOM**.

**Vláda prijala dňa 28.02.2021 na základe rokovaní predstaviteľov štátu a vedcov nové opatrenia, ktoré majú počas nasledujúcich troch týždňov od 3. do 21. marca znížiť mobilitu, spomaliť šírenie infekcie, zamedziť importu nových variantov vírusu z rizikových krajín a zredukovať nárast hospitalizácií. Ak do 21. marca nepríde žiadaný efekt, má sa pripraviť zavedenie tvrdého obmedzenia pohybu, zastavenie výroby a uzavretie krajiny.**

**Podľa COVID AUTOMAT**U platí, že školy a školské zariadenia môžu byť otvorené v bordových aj v čiernych okresoch. Je na individuálnom rozhodnutí zriaďovateľa otvorenie, prípadne neotvorenie daného typu školy. RÚVZ môže otvorenie, príp. neotvorenie zariadení iba odporúčať.

Podľa COVID AUTOMATU v čiernych okresoch môžu byť otvorené: MŠ, ZŠ 1. stupeň prezenčne, špeciálne školy a deti, ktoré sa nevedia učiť dištančne max. 5 detí na učiteľa, koncové ročníky SŠ a OU prezenčne. VŠ – dištančne.

V bordových okresoch môžu byť otvorené: MŠ, ZŠ 1. stupeň prezenčne, špeciálne školy a deti, ktoré sa nevedia učiť dištančne max. 5 detí na učiteľa, koncové ročníky ZŠ a SŠ, OU (prezenčne). VŠ – dištančne

Rozdiel medzi čiernym a bordovým okresom je ten, že v bordových môžu navštevovať školy aj žiaci 9. ročníkov ZŠ.

**Podľa rozhodnutia MŠ SR** číslo: 2021/10079:1-A1810 s účinnosťou od 08.02.2021 bolo obnovené školské vyučovanie určených typoch škôl a školských zariadení. S účinnosťou od 08.03.2021 do 21.03.2021 bolo citované rozhodnutie zmenené a doplnené rozhodnutím č. 2021/10079:1-A1810 v súlade s podmienkami uvedenými v uzneseniach vlády Slovenskej republiky č. 122 a 123 z 28. februára 2021  takto:

1. v časti A. prvom bode písm. a) sa za slová „materských školách,“ vkladajú slová „**prednostne pre deti zamestnancov s nevyhnutným prezenčným výkonom práce**,“,
2. v časti A. prvom bode písm. b) sa za slová „základných školách na prvom stupni“ vkladajú slová „**prednostne** pre žiakov, ktorí sú deťmi zamestnancov s nevyhnutným prezenčným výkonom práce, alebo pre žiakov, ktorým podmienky neumožňujú prístup k dištančnému vzdelávaniu“.

V odôvodnení rozhodnutia sa uvádza, že na základe rokovaní predstaviteľov štátu, vedcov a odborníkov v dňoch 23. – 25. 2. 2021 bol predložený Návrh aktualizácie opatrení s cieľom zastaviť nárast hospitalizácií a spomaliť šírenie infekcie koronavíru. Jedným z opatrení bolo aj opatrenie na obmedzenie mobility minimalizáciou prezenčného výkonu práce, a to aj **zachovaním možnosti „predškolskej a školskej dochádzky 1. stupňa pre deti zamestnancov s nevyhnutným prezenčným výkonom práce**“.

**3. Stanovisko RÚVZ k otváraniu škôl**

Stanovisko RÚVZ so sídlom v Nitre k otváraniu škôl a školských zariadení na území okresov Nitra, Šaľa a Zlaté Moravce zostáva nezmenené. Na základe všetkých vyššie uvedených dôvodov **RÚVZ so sídlom v Nitre naďalej neodporúča otváranie škôl a školských zariadení** na území okresov Nitra, Šaľa, ani Zlaté Moravce, ktoré by znamenalo zásadné zvýšenie mobility vysokého počtu detí, žiakov a ich rodičov, čo by sa v krátkom čase premietlo do opätovného zhoršenia epidemiologickej situácie na území daných okresov. Uvedené jednoznačne potvrdila situácia z iných okresov na území SR počas predchádzajúcich týždňov. **Ak sa zriaďovatelia rozhodnú školy a školské zariadenia otvoriť, odporúčame im ich otvorenie iba pre nevyhnutnú skupinu detí a žiakov, ktorých rodičia musia pracovať prezenčne.**

V prípade všetkých škôl a školských zariadení, ktoré budú otvorené na základe rozhodnutia zriaďovateľa bude RÚVZ v Nitre situáciu nepretržite monitorovať, operatívne a individuálne priebežne zabezpečovať všetky preventívne i represívne protiepidemické opatrenia v školách, ktoré vzniknú v súvislosti s potvrdenými prípadmi nákazy v danom zariadení. To znamená, ak sa v niektorej škole, v triede vyskytne potvrdený prípad nákazy, bude RÚVZ vydávať rozhodnutie o nariadení zákazu prevádzky pre určenú triedu alebo školu z dôvodu zabezpečenia protiepidemických opatrení a nariadenia karanténnych opatrení u osôb v úzkom kontakte.

Zriaďovateľov škôl a školských zariadení, ktoré budú otvorené žiadame o zaslanie stručnej informácie o znovuobnovení prevádzky školy na emailovú adresu [nr.gregusova@uvzsr.sk](mailto:nr.gregusova@uvzsr.sk), v kópii na [nr.bkh@uvzsr.sk](mailto:nr.bkh@uvzsr.sk). Školy, ktoré už zaslali oznámenie o znovuobnovení prevádzky **nemusia posielať informáciu opakovane.**

Dňa 10.03.2021 bolo odborných pracovníkom RÚVZ so sídlom v Nitre nariadené hlavným hygienikom SR ÚVZ SR zintenzívnenie kontrol na úseku hygieny detí a mládeže. Pracovníci RÚVZ budú vykonávať v zariadeniach pre deti a mládež štátny zdravotný dozor zameraný na kontrolu dodržiavania všetkých opatrení vydaných orgánmi verejného zdravotníctva na ochranu verejného zdravia ľudí.

**4. Povinnosti prevádzkovateľov po otvorení škôl**

V prípade, že sa zriaďovatelia rozhodnú pre otvorenie škôl a školských zariadení **upozorňujem ich na dodržiavanie nasledovných povinností:**

Zriaďovatelia škôl sú povinní zabezpečiť dodržiavanie požiadaviek podľa vyhlášky ÚVZ SR č. 47/2021, ktorou sa nariaďujú opatrenia pri ohrození verejného zdravia k režimu vstupu osôb do priestorov prevádzok a priestorov zamestnávateľa (ďalej len vyhl. č. 47/2021).

Podľa § 1 ods. 1 vyhl. 47/2021 sa v období od 8. februára 2021 do 19. marca 2021 z dôvodu ochrany života a zdravia **všetkým prevádzkovateľom** zariadení, vrátane škôl a školských zariadení, **nariaďuje zakázať vstup osobám**, okrem osôb podľa § 1 ods. 2, **do** vnútorných a vonkajších priestorov ich **prevádzok**; tým nie sú dotknuté obmedzenia prevádzok podľa osobitného predpisu.

Ďalej podľa § 1 ods. 3 vyhl. č. 47/2021 za účelom overenia, že sa na osobu nevzťahuje zákaz vstupu podľa § 1 ods. 1 je **prevádzkovateľ** zariadenia **oprávnený požadovať od osoby** vstupujúcej do vnútorných alebo vonkajších priestorov prevádzky **predloženie** príslušného **dokladu**, ktorý preukazuje niektorú zo skutočností podľa § 1 ods. 2; do tohto dokladu je prevádzkovateľ zariadeniaoprávnený **nahliadnuť**.

**Zákaz vstupu do prevádzky sa nevzťahuje napr. na:**

- osobu, ktorá sa preukáže potvrdením o negatívnom výsledku RT-PCR testu alebo potvrdením o negatívnom výsledku antigénového testu na ochorenie COVID-19 nie starším ako 7 dní,

- osobu, ktorá prekonala ochorenie COVID-19 a má o jeho prekonaní doklad nie starší ako tri mesiace,

- osobu, ktorá sa preukáže, že jej bolo diagnostikované ochorenie COVID-19 v období nie dávnejšom ako 3 mesiace od okamihu vstupu,

- osobu zaočkovanú proti ochoreniu COVD-19 aj druhou dávkou vakcíny a od tohto očkovania uplynulo aspoň 14 dní,

- osobu, ktorá sa preukáže potvrdením o výnimke (alebo v osobitne odôvodnených prípadoch čestným vyhlásením o výnimke),

- osoby nad 65 rokov veku,

- dieťa do desiatich rokov veku,

- vstup dieťaťa materskej školy, žiaka prvého stupňa základnej školy, dieťaťa alebo žiaka špeciálnej školy do školy a školského zariadenia.

Všetky podrobnosti sú uvedené vo vyhl. 47/2021.

Uvedená vyhl. 47/2021 ďalej v § 2 upravuje ďalšie povinnosti pre vstup zamestnancov na pracoviská a do iných priestorov zamestnávateľa. V období od 8. februára 2021 do 19. marca 2021 sa všetkým zamestnávateľom prevádzkujúcim školy a školské zariadenia, nariaďuje zakázať vstup zamestnancov škôl a školských zariadení, okrem zamestnancov, ktorí sa preukážu potvrdením o negatívnom výsledku RT-PCR testu alebo potvrdením o negatívnom výsledku antigénového testu na ochorenie COVID-19 nie starším ako 7 dní (výnimky sú podrobne definované v § 2 ods. 5 vyhl. 47/2021). Do dokladov je zamestnávateľ oprávnený **iba nahliadnuť.**

Podľa § 24 ods. 6 písm. b), c) zák. č. 355/2007 Z. z. do predškolského zariadenia môže byť umiestnené iba dieťa, ktoré neprejavuje príznaky prenosného ochorenia a nemá nariadené karanténne opatrenia. Tieto skutočnosti potvrdzuje písomným vyhlásením zákonným zástupca dieťaťa (**tzv. čestné vyhlásenie o bezinfekčnosti prostredia**). Vyhlásenie nesmie byť staršie ako jeden deň. Vyhlásenie predkladá zástupca dieťaťa pred prvým vstupom dieťaťa do predškolského zariadenia a po neprítomnosti dieťaťa v predškolskom zariadení dlhšej ako päť dní.

Čiže po otvorení predškolských zariadení musia byť predložené čestné vyhlásenia o bezinfekčnosti prostredia od všetkých detí.

V základných školách sa postupuje podľa Manuálu vydaného MŠ SR, podľa ktorého tiež predkladajú zákonní zástupcovia žiakov **Vyhlásenie zákonného zástupcu o bezinfekčnosti.** Manuál MŠ SR nie je právne záväzný, má len odporúčací charakter.

Prevádzkovatelia sú ďalej povinní zabezpečiť dodržiavanie vyhlášky č. 99/2021 Úradu verejného zdravotníctva Slovenskej republiky, ktorou sa nariaďujú opatrenia pri ohrození verejného zdravia **k povinnosti prekrytia horných dýchacích ciest.**

Povinnosť mať riadne prekryté horné dýchacie cesty rúškom, respirátorom bez výdychového ventilu, šálom alebo šatkou sa nevzťahuje na deti do 6 rokov veku, osoby s poruchami autistického spektra, osoby s mentálnym alebo sluchovým postihnutím.

Povinnosť mať riadne prekryté horné dýchacie cesty respirátorom (vždy bez výdychového ventilu, FFP2) na verejnosti v priestoroch obchodných prevádzok alebo prostriedkoch verejnej dopravy, na verejnosti v priestoroch všetkých interiérov sa nevzťahuje na deti do ukončenia prvého stupňa základnej školy, osoby s poruchami autistického spektra, osoby s mentálnym alebo sluchovým postihnutím.

Súčasťou ŠZD bude kontrola dekontaminácie a sanitácie priestorov, vrátane dezinfekcie a zabezpečenie režimu pravidelného vetrania.